„ Forsagan er sú að það er hringt í mig og ég var spurður að því hvort ég sæi einhverja lausn á að geyma munina sem voru á gamla Náttúrugripasafninu við Heiðarveg , fugla - og steinasafninð . Hvort það gæti verið staður fyrir þá hér í Sagnheimum , en því miður er hér ekkert pláss fyrir svona mikið að munum . Ég var þá beðinn um að athuga með verð á frístandandi munaskápum og kom í ljós að þeir kosta að lágmarki rétt um tólf milljónir , “ segir Hörður Baldvinsson , safnstjóri Sagnheima um forsögu þess að á sunnudaginn verður Náttúrugripasafnið opnað að nýju á sínum gamla stað þar sem það verður vonandi tímabundið . „ Ég kom með þessa tillögu því mér fannst þetta einfaldara , að vera hér á gamla staðnum í staðinn fyrir að rífa upp fuglana og steinana og setja í kassa og koma þeim fyrir einhverstaðar úti í bæ við misjöfn skilyrði . Miklu betra væri að þrífa fuglana og loka búrunum og hafa þá til sýnis undir eftirliti , þar sem þeir eru búnir að vera hvort sem er allt frá 1964 . Góð lausn því við erum ekki klár með byggingu undir hvorki steina - né fuglasafnið . Munir af þessu tagi eiga ekki samleið með öðrum munum sem ég er með hérna í Sagnheimum og því þurfa þessir munir að vera aðskildir . Það þarf reglulega að verja fuglana fyrir óværu , það má ekki vera birta og yfirþrýstingur verður vera í búrum og rétt hitastig . Þannig að í skamman tíma er þetta besta lausnin . Náttúrugripasafnið mun vera opið til að byrja með fyrir almenning á laugardögum milli 13.00 og 16.00 í vetur og að sjálfsögðu ókeypis inn . Það er byrjunin en svona safn er mjög mikilvægt fyrir skólana þannig að þetta er allra hagur úr því að staðan er þessi . “ Upphaflega áttu fugla - og steinasafnið að fylgja fiskasafninu í Sea Life safnið sem hýsir mjaldrana sem fluttir voru frá Kína sl. sumar . „ Eftir því sem ég heyrði var ekki áhugi á því og er þetta því besta lausnin . Sjálfur hélt ég að fugla - og steinasafnið ættu að fylgja fiskasafninu . Um það hefði verið gerður samningur en einhverra hluta vegna er ekki til stafkrókur um það að þeir skuldbindi sig til að taka þessa muni . Hvað átti að gera ? Þeir vildu ekki munina , ég kom þeim ekki fyrir hér , óraunhæft að setja þá í kassa , þannig að þetta var bara eina lausnin að mínu viti , “ segir Hörður . Merk söfn með sögu Fljótt sáu menn að þetta væri bæði lang ódýrasta og fljótlegasta lausnin . Í hönd fór mikil vinna en Hörður segir það mikið lán að fá hjónin Kristján Egilsson og Ágústa Friðriksdóttir sem hafi unnið ómetanlegt starf í þágu safnsins frá upphafi að verkinu . Ágústa er dóttir Friðriks Jessonar , stofnanda Fiska - og náttúrugripasafnsins sem var opnað 1964 . Hafði Friðrik líka stoppað upp flesta fuglana en steinasafnið , sem er eitt merkasta skrautsteinasafn landsins gáfu hjónin Unnar Pálsdóttir og Sveinn Guðmundsson . Þar er að finna flestar þær steinategundir sem finnast á Íslandi . Kristján tók við sem safnstjóri af tengdaföður sínum og Ágústa þekkir safnið flestum betur . „ Hann bauðst til að þrífa alla fuglana og ganga frá þeim og að sjálfsögðu þáði ég það . Sjálfur hafði ég ekki hugmynd hvernig ætti að ganga um þetta allt saman . Ágústa tók að sér að þrífa steinasafnið og þau eru búin að þessu og eiga heiður skilinn . Allt í sjálfboðaliðsvinnu . “ Djúpið verður til Þá segir Hörður að næsta spurning hafi verið hvað á að gera við salinn þar sem Fiskasafnið var ? „ Til að allt yrði löglegt urðum við að setja upp neyðarútgang sem við gerðum og er hann út úr gamla fiskasalnum . Tókum eitt búrið í burtu og settum upp hurð . Næst settum við plötur fyrir búrin þannig að þar voru bara auðir veggir . Þá kom upp hugmynd , að hengja myndir á vegginn sem eru til í hundruðum þúsunda og jafnvel í milljóna tali hjá okkur í Safnhúsinu ef við teljum myndirnar hans Sigurgeirs með . Þær koma alls staðar að og niðurstaðan var að klæða veggina með þessum myndum . Þá rakst ég á mynd sem er saga Bátaábyrgðarfélags Íslands í 150 ár . Á myndinni eru allir bátar sem tryggðir voru hjá félaginu og voru bættir eftir að hafa sokkið . “ Í allt eru þetta 74 bátar sem fórust á árunum 1908 til 1991 og er sýnt á korti hvar þeir fórust . „ Ég er með myndir af þeim öllum , hvað margir fórust og hvað margir komust af , hvar þeir sukku og svo framvegis . “ Líka verður þarna myndasýning þar sem saga Náttúrugripasafnsins er rakin , safn sem í 55 ár var eitt af því sem Eyjamenn voru hvað stoltastir af . „ Þetta er menningararfur okkar og við stöndum í þakkarskuld við Friðrik Jesson sem kom þessu öllu af stað og stýrði safninu í mörg ár . Ekki má heldur gleyma því að Guðlaugur Gíslason , bæjarstjóri og alþingismaður og sjálfstæðismaður hafði forgöngu um stofnun safnsins á sínum tíma . Hann sá fram í tímann og ennþá hefur ekki verið stofnað fiskasafn á Íslandi sem kemst nærri því sem Fiska - og náttúrugripasafnið okkar var . Guðlaugur kveikti neistann á sínum tíma en því miður voru til aðilar hér í bæ sem vildu slökkva þann neista í stað þess að hlúa að honum . Um þetta allt má lesa í ævisögu Guðlaugs sem er frábær lýsing á þeim pólitíska slag sem var um safnið , “ segir Hörður að endingu . Safnið verður opnað á morgun , sunnudaginn 17. nóvember kl. 13:00 í Náttúrugripasafni við Heiðarveg . Njáll Ragnarsson formaður bæjarráðs opnar sýninguna og Hörður fjallar um sögu safnsins . Í Djúpinu verður sýningin , fast þeir sóttu sjóinn .